Alaska

Alaska er stærsta fylki Bandaríkjanna. Nafnið Alaska þýðir „meginlandið“ eða „stóra landið“ á inúítamáli.

Söguágrip 
Frumbyggjar Alaska komu fyrst yfir Beringssund fyrir um 14.000 árum en þá var þar landbrú milli meginlandanna. Evrópuþjóðir fengu áhuga að nýta svæðið á 18. öld. Rússar námu þar land og rússneskir veiðimenn veiddu otra en skinn þeirra var verðmætt. Árið 1799 tók rússneskt verslunarfélag sér verslunarrétt á svæðinu. Hvað borguðu Bandaríkjamenn fyrir Alaska þegar þeir keyptu það? Vísindavefur. Skoðað 20. febrúar, 2016.  Bandaríkin keyptu síðan landið af Rússum fyrir $7,2 milljónir ($113 milljónir í dag) árið 1867.Er Alaska land? Vísindavefur. skoðað 20. febrúar, 2016. Það var fyrir milligöngu William Seward, utanríkisráðherra BNA. Kaupin voru umdeild og talað var meðal annars um ísbox Sewards (Sewards icebox) og mistök Sewards (Sewards folly). 

Árið 1898 kom upp gullæði í Alaska og fóru þúsundir þangað til að freista gæfunnar. Gullæðið gekk yfir á rúmlega 30 árum.
Í seinni heimstyrjöld hertóku Japanir 3 eyjar í Aljúteyjum við Vestur-Alaska. Aleutian World War II National parks service. Skoðað 20. febrúar, 2016

Árið 1959 varð Alaska 49. fylki Bandaríkjanna. Einn stærsti jarðskjálfti sem mælst hefur varð í Alaska árið 1964, 9,2 á Richter. Stór flóðbylgja fylgdi og olli skemmdum á vesturströnd Bandaríkjanna, á Hawaii og í Japan. 139 manns fórust. Á 7. og 8. áratugnum fundust stórar olíulindir í Alaska og í kjölfar þess var lögð olíuleiðsla þvert yfir fylkið, frá Norður-Íshafinu að Valdez á suðurströndinni, alls um 1200 kílómetra leið.

 Landafræði og náttúrufar 
Alaska er stærsta fylki Bandaríkjanna að flatarmáli en jafnframt fjórða fámennasta fylkið. Það er 1.723.337 km² að stærð en íbúar þess aðeins rúm 700 þúsund. Alaska liggur að kanadíska sjálfstjórnarsvæðinu Júkon og fylkinu Bresku Kólumbíu í austri, Alaskaflóa og Kyrrahafi í suðri, Beringshafi, Beringssundi og Tjúktahafi í vestri og Beauforthafi og Norður-Íshafi í norðri. Fjöldi eyja tilheyrir fylkinu og þar eru flest hæstu fjöll Bandaríkjanna. Kodiakeyjaklasinn er úti fyrir suðurströndinni og er þar Kodiakeyja stærst. Hæsta fjall Norður Ameríku, Denali (áður Mt. McKinley) rís nær 6200 metra yfir sjávarmál og er hluti af Alaska-fjallgarðinum sem spannar meira en 600 km í suðurhluta fylkisins. Fljótið Júkon rennur í gegnum Alaska frá austri til vesturs.

Jöklar þekja 41.440 km² svæði í fylkinu. Mýrar og freðmýrar þekja nálægt 487.000 km². 

Í kringum 50 eldfjöll eru í Alaska, einkum á Alaska-skaga og Aljúteyjum. Eldfjallasvæðið er hluti af Kyrrahafseldhringnum.

Miklir barrskógar eru í Alaska, ekki síst í suðurhlutanum. Meðal trjáa eru sitkagreni, svartgreni, hvítgreni, marþöll, fjallaþöll, stafafura, fjallaþinur, alaskasýprus, elri, birki og alaskaösp. Íslendingar hafa sótt tré til ræktunar frá Alaska frá síðari heimstyrjöld. Þar má helst nefna sitkagreni, alaskaösp og stafafuru. Einkum hefur þótt hentugt að sækja trjákvæmi til Kenai-skaga og Suðaustur-Alaska en veðurfar þar er sambærilegt og á Íslandi.Ævintýri í Alaska Mbl.is Skoðað 20. febrúar, 2016., Skógræktin fær fræ frá Alaska Vísir. Skoðað 20. febrúar, 2016.

Dýralíf er fjölbreytt. Meðal spendýra eru hjartardýr, elgir, hreindýr, úlfar, íkornar, klettafjallageit,háhyrningar, svart-, ís- og brúnbirnir. Ernir, gæsir,endur, lóur, lundar, rjúpur, fálkar, hrafnar, uglur og gjóðar eru meðal fuglategunda. Laxategundir hrygna í ám inni í landi. Einnig finnast froskategundir, salamöndrur og skjaldbökur í fylkinu.

Í Alaska eru 23 þjóðgarðar. Þar á meðal eru Denali National Park and Preserve, Kenai Fjords National Park, Glacier Bay National Park and Preserve og Wrangell–St. Elias National Park and Preserve. Ríkið á 65% lands í fylkinu.Alaska National parks service. Skoðað 20. febrúar, 2016.

 Svæðaskipting 
 Aleutians East Borough
 Anchorage
 Bristol Bay Borough
 Denali Borough
 Fairbanks North Star Borough
 Haines
 Juneau
 Kenai Peninsula Borough
 Ketchikan Gateway Borough
 Kodiak Island Borough
 Lake and Peninsula Borough
 Matanuska-Susitna Borough
 North Slope Borough
 Northwest Arctic Borough
 Sitka
 Skagway
 Wrangel
 Yakutat

 Samfélag 
Tæplega 740.000 manns búa í Alaska (2020). Höfuðborgin er Juneau. Langflestir búa í borginni Anchorage eða um 290 þúsund manns. Eina borgin inni í landi er Fairbanks. Um 67% íbúa eru hvítir, 15% frumbyggjar, 5% asíubúar og 3% svartir. Í dag lifa íbúarnir aðallega á fiskveiðum, olíu- og jarðgasframleiðslu auk skógarhöggs.Hvað borguðu Bandaríkjamenn fyrir Alaska þegar þeir keyptu það? Vísindavefur. Skoðað 20. febrúar, 2016 Ferðaþjónusta er einnig mikilvæg.

Samgöngur í suðausturhluta fylkisins eru að miklu leyti með ferjum þar sem vegir eru af skornum skammti. Lestarsamgöngur takmarkast við svæðið norðan og sunnan við Anchorage; frá Fairbanks að Kenai-skaga.

 Tengt efni 
 Skýrslan Alaska

 Tilvísanir 

 Tenglar 


 Ætluðu Bandaríkjamenn að kaupa Ísland fyrir 60 árum?; grein í Lesbók Morgunblaðsins 1930
Tré og skógar Alaska - Kjarnaskógur.is


Flokkur:Fylki í Bandaríkjunum